FTREIT ลงทุนเพิ่ม 1.7 พันล.ดันพอร์ตทะลุ 4.7 หมื่นล. ครองผู้นำอุตสาหกรรม-โลจิสติกส์ชั้นนำ
FTREIT ลงทุนในทรัพย์ศักยภาพของ FPT เพิ่มเติม หนุนพอร์ตโฟลิโอเติบโตทะลุ 47,000 ล้านบาท เล็งลงทุนเพิ่มเติมอีกกว่า 3,000 ล้านบาทในปี 66 เน้นสินทรัพย์ศักยภาพในทำเลยุทธศาสตร์สำหรับภาคอุตสาหกรรม มุ่งสร้างการเติบโตและผลตอบแทนยั่งยืนช่วงเศรษฐกิจฟื้นตัว
FTREIT ลงทุนในทรัพย์ศักยภาพของ FPT เพิ่มเติม หนุนพอร์ตโฟลิโอเติบโตทะลุ 47,000 ล้านบาท เล็งลงทุนเพิ่มเติมอีกกว่า 3,000 ล้านบาทในปี 66 เน้นสินทรัพย์ศักยภาพในทำเลยุทธศาสตร์สำหรับภาคอุตสาหกรรม มุ่งสร้างการเติบโตและผลตอบแทนยั่งยืนช่วงเศรษฐกิจฟื้นตัว
5 ต.ค. 2565

นายธนะรัชต์ บุญญะโกศล กรรมการผู้จัดการ บริษัท เฟรเซอร์ส พร็อพเพอร์ตี้ อินดัสเทรียล รีท แมนเนจเม้นท์ (ประเทศไทย) จำกัด หรือ FIRM ในฐานะผู้จัดการกองทรัสต์เพื่อการลงทุนในอสังหาริมทรัพย์และสิทธิการเช่าอสังหาริมทรัพย์เพื่ออุตสาหกรรม เฟรเซอร์ส พร็อพเพอร์ตี้ (FTREIT) เปิดเผยว่า กองทรัสต์ FTREIT เดินหน้าลงทุนอย่างต่อเนื่อง โดยล่าสุดได้เข้าลงทุนเพิ่มเติมอีก 1,715.12 ล้านบาท ในทรัพย์ศักยภาพสูงจากกลุ่มบริษัท เฟรเซอร์ส พร็อพเพอร์ตี้ (ประเทศไทย) จำกัด (มหาชน) หรือ FPT ตามที่ได้รับการอนุมัติการทำรายการจากที่ประชุมผู้ถือหน่วย ซึ่งดำเนินการเสร็จสิ้นในเดือนกันยายนที่ผ่านมา
โดยการลงทุนดังกล่าวเป็นการลงทุนในกรรมสิทธิ์ที่ดิน อาคารโรงงาน และคลังสินค้า ในทำเลศักยภาพของจังหวัดอยุธยา, ปทุมธานี, ปราจีนบุรี และพื้นที่อีอีซี รวม 27 ยูนิต บนที่ดินขนาด 114 ไร่ 3 งาน 56.4 ตารางวา คิดเป็นพื้นที่อาคารโดยรวม 78,615 ตร.ม. โดยกลุ่มผู้เช่าหลักเป็นกลุ่มผู้ประกอบการในอุตสาหกรรมศักยภาพ อาทิ อุตสาหกรรมยานยนต์ โลจิสติกส์ และอิเล็กทรอนิกส์ ซึ่งแบ่งเป็นสัดส่วนผู้ลงทุนไทย-ต่างประเทศในสัดส่วน 30:70 โดยประมาณ
“ความสำเร็จในการเข้าลงทุนครั้งนี้ เสริมให้ FTREIT มีความแข็งแกร่งมากยิ่งขึ้น ด้วยทรัพย์สินคุณภาพซึ่งมี Occupancy Rate สูง ในทำเลที่ตั้งที่เป็นที่สนใจของภาคอุตสาหกรรม เพิ่มเข้ามาในพอร์ตโฟลิโอ ส่งผลให้กองทรัสต์มีรายได้ที่เติบโตและทำให้ในภาพรวมของพอร์ตโฟลิโอมีความสมดุลมากขึ้น โดยการลงทุนครั้งล่าสุดนี้ ยังส่งผลให้ FTREIT มีทรัพย์สินภายใต้การบริหาร มูลค่ารวมทั้งสิ้นกว่า 47,000 ล้านบาท ประกอบด้วยโรงงานและคลังสินค้า 668 ยูนิต และมีพื้นที่ให้เช่ารวมกว่า 2.13 ล้าน ตร.ม. ตอกย้ำสถานะกองทรัสต์อุตสาหกรรมที่มีขนาดพื้นที่ให้เช่าสุทธิใหญ่ที่สุด และมีสัดส่วนพื้นที่ Freehold สูงที่สุดในประเทศไทย” นายธนะรัชต์ กล่าว
สำหรับที่ผ่านมา FTREIT มีผลการดำเนินงานที่เติบโตอย่างต่อเนื่องและยั่งยืน เนื่องจากมุ่งเน้นการลงทุนในทรัพย์ศักยภาพ ส่งผลให้ผลประกอบการ 9 เดือนแรกของ FTREIT ปีงบการเงิน 65 (ต.ค.64 – มิ.ย.65) มีรายได้รวม 2,726.2 ล้านบาท เติบโตขึ้น 7.3% จากช่วงเดียวกันของปีงบการเงิน 2564
“เพื่อขยายพอร์ตโฟลิโอให้เติบโตอย่างมั่นคงพร้อมสร้างผลตอบแทนที่ยั่งยืน ในปีงบการเงิน 2566 (ตุลาคม 2565-กันยายน 2566) FTREIT มีเป้าหมายการลงทุนในอาคารอุตสาหกรรมเพิ่มเติมอีกกว่า 3,000 ล้านบาท มุ่งเน้นลงทุนในทรัพย์สินที่มีศักยภาพสูงทั้งจากในกลุ่มและนอกกลุ่มบริษัท เฟรเซอร์ส พร็อพเพอร์ตี้ ประเทศไทย โดยให้ความสำคัญด้านทำเลที่ตั้ง ตัวอาคารที่ผ่านการรับรองมาตรฐานระดับสากลและมาตรฐานอาคารเขียว เพื่อสอดรับกับสถานการณ์ความต้องการพื้นที่เช่าอาคารอุตสาหกรรมที่ได้มาตรฐานในปีหน้า ซึ่งมีแนวโน้มปรับตัวดีขึ้นอย่างต่อเนื่องทั้งอาคารโรงงานและคลังสินค้า เป็นผลจากนโยบายภาครัฐที่สนับสนุนและส่งเสริมให้นักลงทุนต่างชาติเข้ามาลงทุนในประเทศ ผลักดันให้ไทยเป็นศูนย์กลางการลงทุนของภูมิภาค” นายธนะรัชต์ กล่าว